लघु फिल्मको विशेष शो सम्पन्न
नेपाली सेनाद्वारा आयोजित लघु फिल्म प्रतियोगितामा पुरस्कृत तीन लघु फिल्मको विशेष प्रदर्शन गरिएको छ । ओजस थिएटरमा  बिहिबार रंगकर्मी, फिल्मकर्मी र कलाकारको उपस्थितिमा लघु फिल्म 'कस्तुरी’, ‘डोल्मा’ र ‘सेनाको सन्तती’ देखाइएको हो । 
काठमाडौँ — नेपाली सेनाद्वारा आयोजित लघु फिल्म प्रतियोगितामा पुरस्कृत तीन लघु फिल्मको विशेष प्रदर्शन गरिएको छ । ओजस थिएटरमा  बिहिबार रंगकर्मी, फिल्मकर्मी र कलाकारको उपस्थितिमा लघु फिल्म 'कस्तुरी’, ‘डोल्मा’ र ‘सेनाको सन्तती’ देखाइएको हो । नेपाली सेनाले आयोजना गरेको प्रतियोगिता २०२३ मा 'कस्तुरी' प्रथम भएको थियो । त्यस्तै,'सेनाको सन्तती' भने तेस्रो भएको थियो । ‘डोल्मा’ भने २०२२ को प्रतियोगितामा तेस्रो बन्यो । यी तीनै फिल्म ओजस थिएटर एन्ड फिल्म स्टुडियोले निर्माण गरेको हो । तीनै फिल्ममा सेनाले समाज र जनताको सेवामा पुर्‍याउँदै आएको योगदानको विषय समेटिएको छ । रविन दोङ निर्देशित 'कस्तुरी'मा कृष्ण भक्त महर्जन, मञ्जु गिरी, सागर कार्की, प्रमोद बाबु, अश्मिता मगर, अलिसा न्यौपाने, आदेश तामाङ, रिकेश बडवाल, हर्क मगर, पंकज सार्कीको अभिनय छ । आरभ दाहाल र सौरभ कार्कीले भने बाल कलाकारको भूमिकामा अभिनय गरेका छन् । रविनकै निर्देशनमा बनेको 'डोल्मा'ले रोशनी लामा, बिरूप घले, ज्योति राई, कृष्ण रिमाल, भारत मगर, सुवास राई, युवराज घिमिरेलगायतको अभिनय छ । त्यस्तै, गृष्मा श्रेष्ठ निर्देशित 'सेनाको सन्तती' मा गङ्गा मगर, मलिना मगर, सुवाष राई, अस्मिता ढकाल, प्रभाव शाही, सावित्र मगर, सन्जीब तामांग, वर्षा सारु मगरलगायतको अभिनय छ । सुप्रिम राई र रोयल राई फिल्मका बाल कलाकार हुन् । फिल्म प्रदर्शन कार्यक्रमा नयाँ नाटकको घोषणा भयो । वैदेशिक रोजगारमाथिको विषयमा बन्ने 'मृत्यु कुण्ड' वैशाख २० बाट मञ्चनमा आउने तयारीमा छ । 